Papersnake/gushiwen huggingface dataset:
直舍作小砌
姜特立（宋代）

直庐迫高墉，隙土止寻丈。
短人累残甓，围叟舁新壤。
方成一篑累，已觉寸心爽。
余芳分禁掖，疎翠眇林莽。
虽无昆阆趣，便有濠濮想。
绕吟消永日，静对延孤赏。
聊成儿女剧，终契山林往。
为语平泉公，经营毋太广。
中秋后两日，自上沙回，闻千岩观下岩桂盛开
范成大（宋代）

金粟枝头一夜开，故应全得小诗催。
篮舆缓缓随儿女，引入天香洞里来。
送胡检阅
陈著（宋代）

尘鞅纷纷走畏途，眼中得见古璠玙。
利名抑末有知己，骨相虽癯却饱书。
已把三长修信史，应无千斛到清居。
文章到地此为最，凤阁鸾台次第除。
送魏环极先生予告还蔚州 其一
查慎行（清代）

曳履星辰二十年，尚书补被故萧然。勇能自断天难夺，清畏人知世已传。

白社竟成娱老地，黄金不贮买山钱。闲云一片秋寥廓，何限风光倚杖前。
如归亭
许申（宋代）

馆娃宫在西山下，游鹿台居西岭头。
倒翠尽倾菱镜里，夕阳平照满川流。
玉堂昼值有怀万松
程珌（宋代）

鸡笼峰下万松山，中有游民天地闲。
左架虹腰上玄圃，右骑鳌背度飞关。
幽壑流泉喷三峡，衮衮桃花翻浪雪。
两山对峙锦屏开，嫣紫肥红仍炫白。
十里松风百哢琴，丹书一枕卧残春。
何人共结无生社，冉冉青鲵下玉麟。
九华突兀匡庐秃，幽深全似人盘谷。
怀山一夜鬓如霜，画作烟图入洛阳。
玉境那容凡骨洿，急草天章讯归路。
磨松琢石歌太平，亦表微臣报国恩。
决破玉龙太清池，满浸万顷碧琉璃。
桂林解后拜见仲古龙图吉父学士别后得两诗书怀奉寄 其二
吕本中（宋代）

折老久高卧，曾乡仍倦游。同为万里走，肯避数年留。

贼帜江湖晚，岚烟岭峤秋。相逢得安稳，乘兴莫东流。
子正生日以黄柑为寿
胡寅（宋代）

正论风流不辱亲，高文还称掌丝纶。岂惟补衮须词伯，自是安邦出诤臣。

岁晚已回松柏操，时来休爱水云身。欲为公寿倡优拙，戏遣商山四老人。
城东延福禅院避暑五首 其二
郭祥正（宋代）

暑雨霏微湿翠岚，共投萧寺解尘骖。黄粱初熟鲟羹美，恰称嵇家七不堪。
招邻父啜菜羹
陆游（宋代）

老境遗人事，穷居砭世肓。
茅檐听雪滴，瓦鼎爇松肪。
不愿封侯印，惟求煮菜方。
杯羹须及热，剩欲唤君尝。
夜宴安乐公主宅
崔日用（唐代）

银烛金屏坐碧堂，只言河汉动神光。

主家盛时欢不极，才子能歌夜未央。
初到荆州
陆游（宋代）

万里泛仙槎，归来鬓未华。
萧萧沙市雨，淡淡渚宫花。
断岸添新涨，高城咽晚笳。
船窗一樽酒，半醉落乌纱。
追和元微之春馀遗兴示王觉民
王之道（宋代）

物态有荣悴，时令互消长。
堕身名利场，鱼鸟在罗纲，
岂无金屈卮，听此石方乡。
残花日晴阴，落絮风下上。
春事虽已阑，馀芳尚堪尝。
我有临溪亭，疏棂为君敞。
青青小荷钱，雅与水相养。
狂吟醉题壁，纵步懒扶杖。
仰止李谪仙，笔端走群象。
九原不可作，夜梦见精爽。
栖栖亦固矣，君子坦荡荡。
相期醉酴醾，偕来从无鞅。
受恩深
王哲（金朝）

性乱因醪误。精枯缘色妒。眼神伤败，被财役住。鼻浊如何，只为气使馨清去。浮世人难悟。四事相牵，沦落苦处。
达士怡然殊不顾。上净真心，於下元阳坚固。左养取青龙，右边白虎。咆哮做。都总来攒聚。便成结金丹，大罗归去。
和推官 其四
韩淲（宋代）

云连山色晚青苍，雨激平畴土气香。清入断畦才汩没，黄流别港又瀰茫。
先忠烈王遗迹十二咏 其六 洗马池
程敏政（明代）

山前收战后，洗马向晴波。髀肉加鞭久，腰痕受箭多。

敌兵愁弃甲，征戍喜投戈。旧迹无寻处，沙头剩绿莎。
奉送钟阳大司徒还朝二首 其二
张元凯（明代）

漕府楼船锦缆浮，玺书重召汉萧侯。金堤盛夏飞刍拥，玉节芳萧露冕游。

八座云霄元北极，两朝舟楫自中流。储胥总是材官护，国士谁堪幕下收。
广陵寄兴
李蕴芳（清代）

画阁珠帘隐暮霞，江南江北此繁华。心伤词客《芜城赋》，坐繁清光浣女纱。

楼外有谁歌《水调》，人间无种补琼花。薰风烟月家家醉，啼彻官桥万树鸦。
潇湘道中 其一
邹浩（宋代）

清湘浮影动涟漪，寒日收光下翠微。回首君亲正无奈，幽禽俄叫不如归。
岁晚燕集以梅花已判隔年开分韵赋诗得已字
朱熹（宋代）

阳愆冬气昏，日暮悲风起。晤言欲谁从，斗酒会邻里。

盘餐乏珍脆，肴核阙储峙。无以奉嘉宾，瓶罄亦可耻。

所赖数子贤，深眷不余鄙。夜阑更促席，灯火共欢喜。

酣歌气激冽，杰句韵清美。衰懒愧英游，岁晚情何已。
松
谢子才（宋代）

壮节无双独占春，灵根谁肯混凡尘。
有时雷雨掀天地，疑是苍龙独奋身。
夜射通叔虞曹圃
韦骧（宋代）

束苇然膏百炬红，夜堂寒气变春融。流星半没飞金镞，缺月初春引角弓。

赏罚明如棘门上，和融远过泽宫中。平心不为长眉醉，慷慨真成壮士风。
小师淳元请赞
释普度（宋代）

据坐胡床，风生万壑。
无说而说，无作而作。
声前的的有来源，必意不留元字脚。
夜坐
刘攽（宋代）

独坐吟诗到四更，墙根蟋蟀近床鸣。凉风闪闪吹灯灭，默从无言直到明。
次韵马德骏赠刘韶美
史浩（宋代）

迢迢弱水环蓬山，山在虚无缥渺间。子有仙风弥八极，云烟为渺一开关。

却欲管城邀四友，写出嘉模看匠手。功名不挂达者心，未比即时一杯酒。

夫君胸次非不活，就使口占须腕脱。惟其不欲世人誇辩洽，汉董唐刘颜如甲。
早至颖上县
梅尧臣（宋代）

夜发晓未止，独行淮水西。
明知寒草露，暗湿瘦骢蹄。
半灭竹林火，数闻茅屋鸡。
秋天畏残暑，不为月光迷。
金溪道中六首 其五
包恢（宋代）

路傍逢古梅，元是旧相识。花萼知几多，萼萼相顾惜。
蓦山溪·月惟四日
佚名（宋代）

月惟四日。又转黄锺律。好景会生辰，是天降、真儒无敌。称觞设生，香雾腾葱郁。霜天晓，笙歌彻，玉斝倾仙液。当年桂子，元是蓬莱客。任留宿蓬莱，道山试、玉堂翰墨。一封飞下，趣召入黄扉，台星照，寿星明，相映居南极。
闲观
朱继芳（宋代）

闲观造化馀，静极悦自性。胡蝶忽飞来，吾心已无竞。
酒泉子·楚女不归
温庭筠（唐代）

楚女不归，楼枕小河春水。月孤明，风又起，杏花稀。
玉钗斜篸云鬟重，裙上金缕凤。八行书，千里梦，雁南飞。
春日南游寄浙东许同年
李频（唐代）

孤帆处处宿，不问是谁家。
南国平芜远，东风细雨斜。
旅怀多寄酒，寒意欲留花。
更想前途去，茫茫沧海涯。
金刚随机无尽颂·如法受持分第十三
释印肃（宋代）

金刚真般若，默契非谈写。
教外别传人，世间希得者。
叙赵守备学释菜会馂
陈淳（宋代）

嘉定四年日在房，赵侯来守南清漳。
下车百事所未遑，先务化原修泮宫。
发帑市材鸠众工，改偏易陋规模洪。
大门复旧正当阳，直挹名第真仙峰。
泮渠下疏清波溶，时与潮汐相流通。
两廊轩轩如翚飞，朱栏翼之森卫防。
讲堂岩岩峙中央，高明洞豁无暧曚。
东西两舍夹其旁，扉楹新广标祠堂。
诸祠畴昔乱无章，从今一正峣相望。
东祀无极濂溪翁，浑沦再闢如羲皇。
二程从而大发扬，千载绝学始有光。
文公继之撷精刚，发挥大学明中庸。
善集诸儒粲朝纲，金声玉振真玲珑。
此邦况又旧游乡，流风遗泽尤洋洋。
合为四座俨颙颙，卓示师表开群矇。
女令圣门知所从，无徒自弃甘面墙。
西祀唐人相国常，首变蛮俗趋文风。
配以周欧二俊良，破荒桂籍先传芳。
端明蔡公著清忠，始自莲幕起腾骧。
东溪高公拔上庠，劲节凛凛凌秋霜。
力推秦桧锐锋铓，濒死奋不顾厥躬。
列为五像竦昂昂，论世尚友激懦慵。
要令片善有磨砻，无往不切进修功。
越惟明年神祝融，群工告备襡器藏。
侯曰轮奂美而彰，落成合与诸宾同。
释菜之礼久已亡，在泮饮酒仪亦荒。
今其举之始自邛，不宜草略宜周详。
时惟月琯中林钟，旬有三日方曈曨。
阖郡文武诸曹郎，下及生员隶学供。
庙廷叙立严班行，银青错间绯紫裳。
主人升自阼阶东，束茅灌献文宣王。
韭芹蔬笋罗芬芗，配食兖邹二国封。
跪伏拜起仪从容，精神昭格孚冥茫。
恭惟道德万世隆，参天配地相始终。
再诣东祠诸儒宗，荐以时器陈时饔。
粢盛醴齐烹羔羊，尊师一意照无穷。
三诣四祠诸贤踪，馈荐一视东祠丰。
岂应故事诚有将，示人友善何日忘。
祀事既毕登堂堭，峨冠列坐咸肃恭。
广文巍榻歌鲁颂，讲扬经义发童蒙。
卷经群趋跻而跄，旧堂序列环而重。
老少团拜敬而雍，申明孝弟消强梁。
更衣紫袖巾缩缝，旋复故坐举馂觞。
羞桃华瓜仍蕉黄，左肴右胾羹及粱。
五行大白益静庄，威仪秩秩无忀徉。
三劝和乐恩意浓，酬酢指逊交更相。
主人载笑色而康，方今太平无征攘。
幸与诸宾相庆逢，愿均饮醉文字中。
众宾欣谢且惭惶，此会旷典昔未尝。
今幸亲与沾霈滂，报之愧无圭与璋。
文班进请输肺肠，泮仪民则诗言颺。
风教基本今既崇，礼逊兴行道义充。
观听感德还降衷，自达闾巷无奸凶。
异时刺史入三公，又推此道柔万邦。
移风易俗归醇酿，均令天下跻虞唐。
武班进请披心胸，侯饮於泮为道长。
可屈群丑服淮羌，献囚献馘不告訩。
坐格飞鸮食我桑，赂金贡齿皆来降。
异时锡命侯弓彤，又相君德成安强。
樽俎自折万里冲，会同四海来氐羌。
诸生继进吐卑悰，惟申文武无异方。
加之俾尔炽而昌，加之俾尔寿而臧。
降尔遐福如陵冈，嗣续与国同无疆。
北溪野人狷且狂，躬陪盛仪喜莫量。
游灵谷山
陶成（明代）

心旷能教胜境开，亭亭天半倚楼台。每怜幽草人间少，惯逐闲云谷口来。

康乐凿山难免癖，子期钓水岂无才。断碑读罢添诗思，漫泼仙泉洗俗埃。
露
徐照（宋代）

立久衣襟润，空中气结成。
光凝兰叶腻，冷逼鹤阴清。
又觉为霜近，犹能向日明。
惟知汉宫内，千尺有金茎。
送张公仪宰安丰
王安石（宋代）

楚客来时雁为伴，归期只待春冰泮。
雁飞南北三两回，回首湖山空梦乱。
秘书一官聊自慰，安丰百里谁复叹。
扬鞭去去及芳时，寿酒千觞花烂熳。
梅花
徐鹿卿（宋代）

旧传庾岭梅花好，及到梅关少见梅。唯有一般差可信，南枝长占小春开。
句 其九十九
谌祜（宋代）

国被儒冠误，如今尚忍言。雪霜昏日月，盗贼满乾坤。
偈颂一百二十三首
释普度（宋代）

月冷天高，风号怒涛。
提杀人剑，用活人刀。
云淡淡寒江雁影，山渺渺落日危巢。
见成题目，眨上眉毛。
万机顿罢归来，也是徒劳。
考校同文馆戏赠子方兼呈文潜
邓忠臣（宋代）

五年坎壈哀南方，江湖魏阙两相忘。
洞萝岩桂搴孤芳，月潭风渚俦渔郎。
单阏孟夏草木长，望都楼观郁苍苍。
谁令焚芰辞楚狂，复来上君白玉堂。
黄门戟曜羽林枪，未央引籍班氐羌。
云屯锦缚马斯臧，大官日膳琼为粮。
追随威凤呜南冈，岂敢偃息复在床。
投铃归休下殿傍，卫士传诏来如骧。
馆阊阖外西城隍，书橐迫遽不及装。
吁俊上集要言声，得弓勿问何人亡。
赵璧既入秦城偿，颖脱喜见锥出囊。
同人于野不择乡，峨峨羽翮整颜行。
王闲玉勒皆骕骦，伯喈怀赎望金商。
魁梧奇伟值文房，家令数术应帝王。
三英粲粲日争光，我辄与之较雌黄。
芳菲满室兰生香，坐堂月久秋气凉。
将军思归歌抚觞，倚梧目送雁南翔。
想见葭菼水中央，洞庭河汉遥相望。
香枫叶老赤染霜，感慨少日七步章。
长安城西约郑庄，牵率不往有底忙。
人生可意乃吉祥，快马划过小苑墙。
入门烂醉银瓶浆，秦筝赵瑟喜高张。
长庚绍兴十九年七月十九日尝游阳华后十有二
李长庚（宋代）

阳华近七里，不到余十年。
乃知声名锁，能障山水缘。
今日与邻曲，胜游追斜川。
瘦藤穿荦确，一叶弄潺湲。
岩扃隐翠竹，梵宇净青莲。
一笑蹑飞虹，毛骨清欲仙。
婆娑宝璎珞，放浪玉壶天。
曲肱卧盘石，涤耳听流泉。
片云飞雨来，更觉秋凛然。
酒尽与归去，千林昏暝烟。
长相思 怀远
葛宜（清代）

雨声声。雨声沉。雨涨溪头溪水深。情牵绿柳阴。

春色寒。春夜阑。静倚东风不忍看。一天雁影还。
送元锡、杨凌
韦应物（唐代）

荒林翳山郭，积水成秋晦。端居意自违，况别亲与爱。

欢筵慊未足，离灯悄已对。还当掩郡阁，伫君方此会。
喜春雨有寄
李中（五代）

青春终日雨，公子莫思晴。任阻西园会，且观南亩耕。

最怜滋垄麦，不恨湿林莺。父老应相贺，丰年兆已成。
登华岳 其三
张云翼（清代）

高崖悬日月，钩梯通别嶂。峻岭引苍龙，云雨时飞飏。

谁攫此蜿引，直挂青霄上。玉女接明星，落黛寒相荡。

浣手洗头盆，还扶九节杖。载陟灵掌尖，博台屹相向。

叔卿驾白鹿，汉武先惆怅。玉简浮金液，今古闷灵贶。
颂十玄谈·转位
释印肃（宋代）

镬汤炉炭吹教灭，一日三餐饱便歇。
狱卒牛头恶夜叉，同气连枝应不别。
送赵竹潭
许棐（宋代）

已彊诗仙一夜留，任教侵早放船休。恨身不似梅花片，飞入寒篷伴远游。
花沼分题
金君卿（宋代）

寒光净色照花林，更喜诗家共赏心。
谢客不成春草梦，杜郎须强海棠吟。
惟忧别去歌云散，不管愁来鬓雪侵。
且试主人新酒令，片红飘琖十分斟。
纪事 其一
丘逢甲（清代）

阊阖沉沉路不通，封章空自效愚忠。人间漫诧朝阳凤，已落罗钳吉网中。
海口防堵又兼乡征并查罂粟花 其二
朱煌（清代）

作吏尤难是海疆，海门日日枕戈防。儒生岂解孙吴略，但效男儿意气强。
寄谢师直
王安石（宋代）

湖海三年隔，相逢塞路中。
黄金酌卯酒，白发对春风。
所愿乖平日，何知即老翁。
悠悠越溪水，好在钓鱼筒。
四用韵奉酬
杨公远（宋代）

文献中州仰大邦，姓名由此带天香。
襟怀月照江湖水，谈笑风生齿颊霜。
天理每从閒处见，诗篇常向静中忙。
明朝小队郊坰去，傥有新吟寄一章。
游碧落洞
王陶（宋代）

寻幽碧落外，此境真洞天。
乳窦穿碧涧，葆树蒙塞烟。
迹与氛壒绝，身亡名利缠。
日暮嫩回首，迟拍洪崖肩。
送卢十四弟侍御护韦尚书灵榇归上都二十韵
杜甫（唐代）

素幕渡江远，朱幡登陆微。悲鸣驷马顾，失涕万人挥。

参佐哭辞毕，门阑谁送归。从公伏事久，之子俊才稀。

长路更执绋，此心犹倒衣。感恩义不小，怀旧礼无违。

墓待龙骧诏，台迎獬豸威。深衷见士则，雅论在兵机。

戎狄乘妖气，尘沙落禁闱。往年朝谒断，他日扫除非。

但促铜壶箭，休添玉帐旂。动询黄阁老，肯虑白登围。

万姓疮痍合，群凶嗜欲肥。刺规多谏诤，端拱自光辉。

俭约前王体，风流后代希。对扬期特达，衰朽再芳菲。

空里愁书字，山中疾采薇。拨杯要忽罢，抱被宿何依。

眼冷看征盖，儿扶立钓矶。清霜洞庭叶，故就别时飞。
山居 谷口堂
程俱（宋代）

子真岩石耕，名称动都邑。不比北山翁，销声寄禅寂。
大中祥符封禅十首
真宗（宋代）

祗若封祀，神宗配天。
礼乐明备，奠献精虔。
景灵来格，休祥蔼然。
于昭垂庆，亿万斯年。
次韵蒲大受书怀十首
郭印（宋代）

世业工看卷，天资拙治生。
吏曹容小隐，廪禄代深耕。
痛饮中贤圣，高吟适性情。
妻孥随我惯，自不厌藜羹。
送沅江宋明府即开府璟之孙
无可（唐代）

初闻从事日，鄂渚动芳菲。一遂钧衡荐，今为长吏归。

人临沅水望，雁映楚山飞。唯有传声政，家风重发挥。
冬月长安雨中见终南雪
贾岛（唐代）

秋节新已尽，雨疏露山雪。
西峰稍觉明，残滴犹未绝。
气侵瀑布水，冻著白云穴。
今朝灞浐雁，何夕潇湘月。
想彼石房人，对雪扉不闭。
效何水部二首
韦应物（唐代）

玉宇含清露，香笼散轻烟。应当结沉抱，难从兹夕眠。

夕漏起遥恨，虫响乱秋阴。反复相思字，中有故人心。
即目
萧端澍（清代）

野水吞桥争赴壑，晴云夺路乱趋山。雨馀好景凭谁写，画意诗情满目间。
大行皇帝挽歌辞五首 其二
沈遘（宋代）

历数当兴运，讴歌属太平。成康能述业，文景善持盈。

海外咸来献，区中不识兵。至仁终莫报，何以尽群情。
拟田园乐 其二
彭汝砺（宋代）

春酒家家初熟，春花处处光辉。看花更携酒去，酒醉却插花归。
百人矶
王十朋（宋代）

归从三峡水，重见百人矶。山色只如旧，挽舟人已非。
赠行医龙杖道人
孙伯容（宋代）

忽报求诗有客来，诗魔正此费驱催。
内丹却喜君能炼，青眼何妨我为开。
袖里蛇应传似续，手中龙漫事剸裁。
传玄神物经当合，道合仙陂试验哉。
折花
杨万里（宋代）

指似青童折海棠，繁枝仍要艳花房。
痴眉騃眼生疏手，颤脱花房闷一场。
读明妃引
于石（宋代）

周求莘女终亡纣，越献西施竟灭吴。
马上琵琶徒自恨，不思强汉弱匈奴。
蜀中送人游庐山
隐峦（唐代）

居游正值芳春月，蜀道千山皆秀发。溪边十里五里花，

云外三峰两峰雪。君上匡山我旧居，松萝抛掷十年馀。

君行试到山前问，山鸟只今相忆无。
过荆山寺
林季仲（宋代）

丛条曾欲截来辕，应讶行人数往还。
归老故园犹得在，满斟杯酒谢荆山。
和赵华颠梅花
陈纪（宋代）

起舞簪花老尚狂，梅花应记旧高阳。
蕊宫仙子无尘韵，幽谷佳高有靓妆。
斜月半檐微弄影，断桥深夜忽闻香。
真成坐对被渠恼，不信先生铁石肠。
和仲伯达
苏轼（宋代）

归山岁月苦无多，尚有丹砂奈老何。
绣谷只应花自染，镜潭长与月相磨。
君方傍海看初日，我已横江击素波。
人不我知斯我贵，不须雷雨起龙梭。
满庭芳 陶潜抚孤松圃
陈霆（明代）

短杖东皋，浊醪西舍，吾生乐在田园。良苗秀雨，生意蔼晴川。

长日柴扃不搜，浓阴散、柳外榆前。山林好，意行无阻，琴在也无弦。

为生消几许，区区五斗，未当三餐。算折腰非易，解印非难。

落落长松共晚，尘埃事、有梦谁关。无心处，闲云自出，孤鸟自飞还。
赋得冬日可爱
庾承宣（唐代）

宿雾开天霁，寒郊见初日。林疏照逾远，冰轻影微出。

岂假阳和气，暂忘玄冬律。愁抱望自宽，羁情就如失。

欣欣事几许，曈曈状非一。倾心倘知期，良愿自兹毕。
赠别皇甫曾
灵一（唐代）

幽人从远岳，过客爱春山。高驾能相送，孤游且未还。

紫苔封井石，绿竹掩柴关。若到云峰外，齐心去住间。
次韵酬刘遂卿
王庭圭（宋代）

夜郎逐客东归日，倾盖江边侧帽时。雾豹隐山宜自养，弓蛇落盏莫生疑。

古今得失棋千局，湖海飘零酒一卮。期子崭然出头角，名场何患少人知。
句
谢泂（宋代）

溪瘦玉声小，山横翠色深。
偈颂一百二十三首
释崇岳（宋代）

世尊三昧，文殊三昧，
总在拂子头上。卧龙才奋迅，
丹凤便翱翔。
送丁子章将漕湖南三首
杨万里（宋代）

湖外游曾漫，荒余好在麽。
山应依样瘦，民岂似田多。
不是无风物，其如费拊摩。
人言补外乐，且道定如何？
同王秘校和同年五使君韶饯送严文守江阴
赵善括（宋代）

欲说澄江好，丹青百雉楼。
山明新雨泽，潮涌乱云流。
贤守声先至，疲民疾已瘳。
中兴待良佐，千里未分忧。
溪山堂曾宏甫作徐师川吕居仁曾吉甫王元渤郑顾道晁恭道王起岩吴传朋徐明叔游咏之地
韩淲（宋代）

当年二三老，曾醉溪山堂。至今月露底，草木有馀香。

兴言我良友，六月此追凉。还同章泉叟，访之以相羊。

夜久清辉寒，水际如雪光。谁知幽绝处，怀贤正难忘。
念奴娇
陈德武（宋代）

晚临湘浦，忆鲛人、曾许泪珠绡帕。盥掬空明和月待，宫锁水晶深夜。跃壁初圆，浮金不定，敌眼寒光射。水心龙镜，喜来翻不成把。最恨对面姮娥，舞霓裳掌上，（缺词文）
书院杂咏 千叶白桃
王十朋（宋代）

岂有夭桃艳，淡然群卉中。全身是清白，那肯媚春风。
曾耆英见过题赠六言四首
赵蕃（宋代）

衣敝不羞狐貉，气华正在诗书。
穷通故是有命，天也岂人力欤。
英雄之言
罗隐（唐代）

物之所以有韬晦者，防乎盗也。故人亦然。夫盗亦人也，冠屦焉，故服焉。其所以异者，退逊之心、正廉之节，不常其性耳。视玉帛而取之者，则曰牵于寒饿；视家国而取之者，则曰救彼涂炭。牵于寒饿者，无得而言矣。救彼涂炭者，则宜以百姓心为心。而西刘则曰：“居宜如是”，楚籍则曰“可取而代”。意彼未必无退逊之心、正廉之节，盖以视其靡曼骄崇，然后生其谋耳。为英雄者犹若是，况常人乎？是以峻宇逸游，不为人所窥者，鲜也。
王总卿生日二首
魏了翁（宋代）

上到青天更上头，蜀人犹记旧得轺。
安弦在昔犹危柱，挂壁於今倚大弨。
棠树留春便野茇，桂花和月引仙瓢。
风云不隔连天栈，门户三槐拂绛霄。
和江邻几雪轩与持国同赋二首 其二
刘敞（宋代）

长安虽大雪，车马无休时。穷巷有高士，闭门独何为。

朝烟不黔有，弹琴方赋诗。逍遥无忤色，慷慨多逸辞。

适有感同好，寄声赠所思。调高当和寡，无以答君知。
到汉东和张伯常六首 其五
范纯仁（宋代）

高标早与利名疏，独向先门肯曳裾。举眼正无羁客伴，解颜频喜故人书。

相期消息应端的，久别情怀待展舒。闻说山城春色早，安车乘兴莫徐徐。
盆池放鱼呈曹文中
葛胜仲（宋代）

小鱼如针锋，大鱼如柳叶。舍之石斛中，泼泼逝鳞鬣。

秋毫麸与籺，腹果意各惬。渺如在湖海，不叹杯水狭。

笑之复自笑，邑小大邦摄。摇足已恐堕，一动不敢辄。

廪人给五斗，饘粥周儿妾。虽然颇自适，携杖园日涉。

岂羡蝉冕窟，迁擢等常猎。漆园信知鱼，非惟常梦蝶。
和传岩叟病中见寄
陈文蔚（宋代）

平时安乐病中知，多少人间未发机。
若把此身常似病，分明四十九年非。
戊戌生日郑子尹孝廉珍以诗见赠和答
莫与俦（清代）

老来不忆旧卿相，独记先辈之高风。乾嘉之际盛人杰，翘者未易遽数终。

鸿猷何啻冠当代，余绪亦足称儒宗。维南有洪北朱纪，就中爱我推数公。

谓能负气少屈曲，稍学可作西南雄。跳丸日月不相守，七十月六衰病翁，眼中腾蹋众年少，睥眠老物真酸穷。

广文官卑不堪说，敢复刺口污与隆。独惜沈泉负知己，修名不立嗟微躬。

看君用志不龌龊，意气夭矫盘虬龙。间来相过话畴昔，我亦眉轩神郁蓬。

纷纷余子亦何有，好共前哲争先踪。旁人笑骂风过耳，吾道与俗殊穷通。

老夫耄矣何所望，儿多教简常嬉冬。阿羊惩愚颇自励，外慕纵少中未充。

取斯政赖君子国，善事端如利器工。君今谬许谓可教，勿厌待问频撞钟。
包山开井
释怀深（宋代）

山骨凿深六十尺，石中泉眼始方开。后人饮水知来处，曾费山僧心力来。
再咏番昜方节士
王柏（宋代）

博物君子识鉴精，包罗错综能成文。夫何吴兴戴庆豫，慨然谱成拟诸形。

非草非木言甚决，品类繁夥难尽说。九江五岭多逸遗，维此方君更无别。

隐彩韬名志行坚，万里临邛族最寒。文饶携来甘露寺，声价压倒万琅玕。

眼节须牙如积累，四面对出莫与比。不有芝田纪录详，后世莫知深可耻。

我闻此说亦相仍，未尝亲得见觚棱。江东使者返行部，招徕节士番中分。

个个折旋皆中矩，什什来归敬岩所。有匪良朋保岁寒，凛然如对齐充父。

后山居士知其然，心事曾将诗句传。老来不复人间事，寄语山翁莫削圆。
枫叶辞
白玉蟾（宋代）

丹枫陨叶纷堕飞，撩拨西风尽倒吹。
云外飘飘呼莫回，四方沉冥雁为悲，
辞柯一去遐不归。已判此秋长别离，
生者有尽死有期。凭高望远深相思，
手挥丝桐送斜晖。
陇头水
陆游（宋代）

陇头十月天雨霜，壮士夜挽绿沉枪，卧闻陇水思故乡，三更起沉泪数行。
我语壮士勉自疆；男儿堕地志四方，裹尸马革固其常，岂若妇女不下堂？生逢和亲最可伤，岁辇金絮输胡羌。
夜视太白收光芒，报国欲死无战场！
清夜辞十首
白玉蟾（宋代）

清都兮绛阙，五云深兮冥冥。
玉楼高兮珠殿寒，漠漠兮无声。
六和塔
章仙岩（宋代）

六和塔上一登临，当景江山入兴深。
云出云归天自在，潮来潮去水无心。
东南船{左舟右览}风方顺，西北楼台日向阴。
壮矣帝居吴越旧，未甘河洛久湮沉。
雁儿落带得胜令·饮中闲咏
康海（明代）

数年前也放狂，这几日全无况。闲中件件思，暗里般般量。真个是不精不细丑行藏，怪不得没头没脑受灾殃。从今后花底朝朝醉，人间事事忘。刚方，篌落了膺和滂；荒唐，周全了籍与康。
偈三十五首 其十
释祖珍（宋代）

衰老百一堪，担头入闹篮。生涯何所有，弥勒是同龛。
句
缪瑜（宋代）

棲雅照日黄。
献万佛图为张雅州寿
李流谦（宋代）

博大真人哉，妙谛形而上。
林林总雏婴，万生同负襁。
赴者不可数，百川纳溟涨。
随取即随给，孰识无尽藏。
胜报如所证，岂特妙好相。
龙天至幽严，窥觇辄稽颡。
开图万名字，只作一佛想。
风影可捕耶，变现自惚恍。
挽应区中缘，兹愿固深广。
君看朱两轓，非真亦非妄。
化身元宰官，台符更两两。
秘言出宝笈，其品名寿量。
一丝起炉薰，洗耳钟磬响。
缙笏为公读，万劫一俯仰。
和李澧州题韦开州经藏诗
白居易（唐代）

既悟莲花藏，须遗贝叶书。菩提无处所，文字本空虚。

观指非知月，忘筌是得鱼。闻君登彼岸，舍筏复何如。
送亮老
释居简（宋代）

揣尽家私件件无，送人住院太空疏。嫡传如斗冬瓜印，印破他家肘后符。
资圣寺贲法师晚春茶会
武元衡（唐代）

虚室昼常掩，心源知悟空。禅庭一雨后，莲界万花中。

时节流芳暮，人天此会同。不知方便理，何路出樊笼。
寄徐季益四首
赵蕃（宋代）

不见徐夫子，于今已二年。
转头疑夙昔，屈指悟推迁。
书欠洪乔寄，诗烦阿买传。
相思到极地，把诵一悠然。
次韵鲁尧卿病起
陈棣（宋代）

一区聊寄古墙阴，灯火萧条语夜深。
强对简编聊适意，欲参佛祖问安心。
青衫有约还轻别，白发无期苦见寻。
咫尺佳时修禊事，兰亭老笔为君临。
群玉五咏·梅坞
李弥逊（宋代）

嘉木开繁阴，叠障围空翠。
蟠极得疏梅，凛凛有高致。
馀芳敢追扳，薰莸不同器。
相期忘机友，共结棲真计。
清姿固可人，所乐在臭味。
渐至涪州先寄王员外使君纵
戴叔伦（唐代）

文教通夷俗，均输问火田。江分巴字水，树入夜郎烟。

毒瘴含秋巴，阴崖蔽曙天。路难空计日，身老不由年。

将命宁知远，归心讵可传。星郎复何意，出守五溪边。
题零陵石屏 其四
舒岳祥（宋代）

大浪所簸摇，青山为俯仰。云何峰外雪，亦与相下上。
七月十五夜太湖看月
谢肃（明代）

震泽早秋秋月明，老夫此夜颇关情。三千馀里出闽海，七十二峰看洞庭。

滉漾金波浮大地，淋漓元气湿青冥。茫然错料鸱夷子，倒载西施一舸行。
连朝
弘历（清代）

连朝云阵布，时复雨丝零。稍净霾天翳，才回列嶂青。

忘言凭几望，侧耳隔窗听。忧慰相萦处，中心惕不宁。
昔我一首送陈先生元之
尹台（明代）

昔我慕元宝，采珠赤水阳。智离与象罔，欲遣不得将。

至人握元与，韫匮储灵光。在物泯形索，焉用求茫洋。

六籍开榛秽，广辙亘八荒。吾衰不获聘，有志空徜徉。

子负千里志，六骥方腾骧。策之圹䍚野，举步成周行。

愿子勖终修，去矣观翱翔。
北门行
刘攽（宋代）

慕道逍遥游，不作枯槁语。二年客都城，卒岁厌贫窭。

乃知北门客，圣人亦有取。自于万事捷若机，今日已晤前日非。

五月披裘不取金，放歌会采南山芝。
颂古一○一首
释子淳（宋代）

带角披毛异类身，寒灰枯木眼中尘。
虽然未曾先师意，争奈临行一著亲。
病起观书诀
德祥（元代）

三十年馀翰墨中，一编书诀伴衰翁。赐丹曾起元常疾，旧冢宁论智永功。

碧海鱼龙春自化，故山猿鹤梦谁同。如今短杖残阳里，闲数秋空断阵鸿。
汉江岸二首
陈造（宋代）

沙随秋涨漫川原，沙外人家尽毁垣。
寄语饥羸莫深恨，西人无数饱鱼鼋。
麦秀两岐
俞彦（明代）

抚字多惭德。更苦催科棘。皮骨存，髓空吸。太守有何力。

雨岐双穗知无益。感今惭昔。

父老怜愚直。有道投佳什。远相传，图画识。异日山阳笛。

吾将从此辞羁的。雪鸿留迹。
师伯浑自所居东山来赋诗相示用韵酬之
晁公溯（宋代）

东山鸣凤在九宵，高翔千仞那可招。
胡为相顾肯下集，竹实醴可吾用饶。
春来淘河哧飞燕，可中老翁谁复见。
崇桃炫昼烂明霞，穠李照夜舒素练。
去年念我守此州，樽前歌者有莫愁。
遥持一杯属父老，日暮仰天搔白头。
次韵江晦叔二首
苏轼（宋代）

人老家何在，龙眠雨未惊。
酒船回太白，稚子候渊明。
幸与登仙郭，同依坐啸成。
小楼看月上，剧饮到参横。

钟鼓江南岸，归来梦自惊。
浮云世事改，孤月此心明。
雨已倾盆落，诗仍翻水成。
二江争送客，木杪看桥横。
次韵赵端直贻何子楚卜居山间二绝句 其二
刘一止（宋代）

后堂弹丝娇不止，知有性灵双婢子。歌词自制清如水，却怪惊尘暗中起。
奉和幸韦嗣立山庄侍宴应制
李峤（唐代）

南洛师臣契，东岩王佐居。幽情遗绂冕，宸眷属樵渔。

制下峒山跸，恩回灞水舆。松门驻旌盖，薜幄引簪裾。

石磴平黄陆，烟楼半紫虚。云霞仙路近，琴酒俗尘疏。

乔木千龄外，悬泉百丈馀。崖深经炼药，穴古旧藏书。

树宿抟风鸟，池潜纵壑鱼。宁知天子贵，尚忆武侯庐。
句
杨符（宋代）

吏道官官晋，田家事事贤。
闵忠
方一夔（宋代）

弱冠知名动紫宸，两朝际遇荷恩深。身先赴义人争死，天不成功泪满襟。

自郑有谋归华氏，舍湘无地托王琳。鞠躬待死无馀事，不负朝廷不负心。
得成都诸友书劝少留嘉阳戏作
陆游（宋代）

一坐五十日，痴顽良可哀。
新凉为醉地，少讼作慵媒。
市柳风烟惨，汀苹岁月催。
远官从漫浪，垂老嬾低回。
岁在辛酉改元嘉泰庚伏之末拉亲友姚述之鲜长
苏植（宋代）

世上功名何日是，我生百事常随缘。
吟哦相对忌三伏，歌罢曲肱还醉眠。
晚泊九江
彭淑（清代）

寒碧一江横，斜霞向晚晴。秋深元亮里，潮落灌婴城。

暗浪摇镫影，回风带雁声。芦花湓浦岸，枨触去年情。
读工部“桃花细逐杨花落，黄鸟时兼白鸟飞”句偶有所感，戏为绝句二首 其二
纪坤（明代）

江边相遇便相携，双去双来羽翼齐。若到间关花下语，白鸥那得及黄鹂。
曾广漕见过
韩淲（宋代）

舟车亦过水村来，猿鸟无惊自不猜。化雨江西贵先觉，宣风广右属行台。

诗书发冢人千里，桃李成蹊酒一杯。雪岸舣蓬春动处，寻诗野老亦清哉。
普天乐·雨儿飘
张鸣善（元代）

雨儿飘，风儿飏。风吹回好梦，雨滴损柔肠。风萧萧梧叶中，寸滴滴芭蕉上。风雨相留添悲怆，雨和风卷起凄凉。风雨儿怎当？风雨儿定当。风雨儿难当。
春贴子词·皇后阁五首
司马光（宋代）

沟暖冰初断，窗晴雪半消。
馀寒不足畏，涂壁尽芳椒。
满江红 书生佳人苦乐各一阕，用板桥道人体 其一
俞樾（清代）

一片青毡，遮不足、万千风雨。止落得、飘零书剑，头颅如许。

老大长充村学究，科名不到刘司户。剩凄凉、文冢哭秋风，书生苦。

出建节，芙蓉幕。入画像，麒麟阁。尚青春年少，丰姿如鹤。

束发交都收铁网，画眉人共听金钥。待功名、成了便神仙，书生乐。
赠玉壶相士
陈杰（宋代）

黄金取印斗来大，白玉作壶冰样寒。
子号甚清堪自照，吾诗愈淡欲谁看。
长江杂咏十一首 其一 大胜关
湛若水（明代）

驻桨燃灯大胜关，此关人道是天关。胜心已化江流远，超出人间第一关。
九日齐山登高
杜牧（唐代）

江涵秋影雁初飞，与客携壶上翠微。
尘世难逢开口笑，菊花须插满头归。
但将酩酊酬佳节，不用登临恨落晖。
古往今来只如此，牛山何必独霑衣。(霑 同：沾)
题九仙阁
康鼎成（宋代）

久学秦人避，空闻汉主求。
丹炉无凤髓，石室有龙湫。
谷挟千峰雨，湖生六月秋。
尘踪应自息，长啸下溪鸥。
题画
王家仕（清代）

乐游原上醉呼鹰，云拥将军猎骑腾。凭吊不堪还驻马，西风残照汉家陵。
晓行铜陵道中
徐汉苍（清代）

残月一痕白，鸡鸣星欲稀。朱栏人乍出，渔榜夜初归。

戍鼓有余响，林鸦无数飞。青山在天末，长揖谢玄晖。
游东山 松风
王炎（宋代）

松公奋鬣如啸，终日清风飒然。佳处元非宫徵，谁能写入朱弦。
南郊大礼庆成诗五首·右发册文德殿
苏颂（宋代）

大孝尊亲，治本人伦。
自家之政，所以刑民。
天正元日，帝郊毕禋。
将崇母仪，爰即嘉辰。
正朝乾闢，羽卫星陈。
金石既作，公卿荐臻。
帝步西序，躬咨尔臣。
授以册宝，极其礼文。
群官在位，靡不欢欣。
谓天子孝，感于人神。
祝天子年，后于灵椿。
皇心匪懈，圣度惟新。
次韵酬张郎中赋水蕉四首
张镃（宋代）

诗卷寻常要往回，今朝却怕此诗来。
只缘快读清凉语，返觉林居有世埃。
盆梅
施枢（宋代）

白玉堂前树，谁移此地栽。
看教清意足，唤得艳阳回。
舞片疑云堕，留香待月来。
只应标格好，独为岁寒开。
颂古四首
释亮（宋代）

几年湖海不知羞，一见桃花自点头。
堪笑傍观犹眼热，也来趁队逞风流。
少年游·栏干十二独凭春
欧阳修（宋代）

栏干十二独凭春，晴碧远连云。千里万里，二月三月，行色苦愁人。
谢家池上，江淹浦畔，吟魄与离魂。那堪疏雨滴黄昏。更特地、忆王孙。
岁晚饯客南亭二首 其二
宋庠（宋代）

淮壤穷南界，亭皋坐渺然。平窥京口树，斜落海门天。

重雾多藏日，寒潮不送船。江山宁有助，私作楚骚怜。
游罗氏园池
黎民表（明代）

芳园穷落日，山水有馀欢。早岁知怀橘，清秋共握兰。

风烟向浦尽，花木隔池看。为恋幽岩桂，尘冠且未弹。
浮邱八景 其八 听笙亭
姚光泮（明代）

凤笙吹彻上嵩山，缥缈声流碧落间。夜静疏林清籁度，却疑仙傍月中还。
沁园春·万里湖南
刘过（宋代）

万里湖南，江山历历，皆吾旧游。看飞凫仙子，张帆直上，周郎赤壁，鹦鹉汀洲。吸尽西江，醉中横笛，人在岳阳楼上头。波涛静，泛洞庭青草，重整兰舟。
长沙会府风流。有万户娉婷帘玉钩。恨楚城春晚，岸花樯燕，还将客送，不与人留。且唤阳城，更招元结，摩抚之余歌咏休。心期处，算世间真有，骑鹤扬州。
为吴侍御赠广西钟提学
王世贞（明代）

中外台端见表仪，不烦霜面瘴烟披。分来秘阁藜千点，校后诸生桂几枝。

门下陈钦谈左氏，江东匡鼎受葩诗。悬知独秀峰头坐，五岭云霞更属谁。
雨中花慢
苏轼（宋代）

嫩脸羞蛾，因甚化作行云，却返巫阳。但有寒灯孤枕，皓月空床。长记当初，乍谐云雨，便学鸾凰。又岂料、正好三春桃李，一夜风霜。
丹青□画，无言无笑，看了漫结愁肠。襟袖上，犹存残黛，渐减余香。一自醉中忘了，奈何酒后思量。算应负你，枕前珠泪，万点千行。
辨渊明诗
方回（元代）

微禽移木石，欲以塞东洋。
赋寿何能远，衔冤未始忘。
起脾讹越婢，澎浪转彭郎。
轻改刑天字，于文恐未详。
渝州寄王道矩
苏轼（宋代）

曾闻五月到渝州，水拍长亭砌下流。
惟有梦魂长缭绕，共论唐史更绸缪。
舟经故国岁时改，霜落寒江波浪收。
归梦不成冬夜永，厌闻船上报更筹。
华严洞
熊为霖（清代）

古壑藏天地，云裁不坏根。有谁驱鬼斧，或恐到桃源。

雪滴乳花瘦，苔寒鸟迹昏。穷幽托元赏，秉炬一追扪。
飞雪满群山
蔡伸（宋代）

绝代佳人，幽居空谷，绮窗森玉猗猗。小舟双桨，重寻旧约，洞房宛是当时。夜阑红烛暗，黯相对、浑如梦里。旋烘鸳锦，尘生绣帐，香减缕金衣。

须信有、盟言同皎日，□利牵名役，事与君违。□君已许，今生来世，两情到此奚疑。彩鸾须凤友，算何日、丹山共归。未酬深愿，绵绵此恨无尽期。
感怀
李清照（宋代）

宣和辛丑八月十日到莱，独坐一室，平生所见，皆不在目前。几一有《礼韵》，因信手开之，约以所开为韵作诗，偶得“子”字，因以为韵，作感怀诗。

寒窗败几无书史，公路可怜合至此。
青州从事孔方兄，终日纷纷喜生事。
作诗谢绝聊闭门，燕寝凝香有佳思。
静中吾乃得至交，乌有先生子虚子。
送浦倅之阙
韦骧（宋代）

翘翘别乘出吴关，吏俗随辕不敢攀。此日谩淹飞盖住，明时那许壮才閒。

秋花几处逢孤驿，凉月相迎过暮山。请剧书成双阙近，伫闻忠论解天颜。
上巳日青龙道中一首
王阮（宋代）

身倦寻春事，心怀结夏清。
犹临曲水序，莫续丽人行。
世态与吾异，生涯何日成。
殷勤独相送，江上午潮平。
送昕兄归灵隐
释居简（宋代）

咬定牙关百念灰，巾单一日两番开。灵山近日无消息，踢起从头探一回。
竹枝歌上姚毅夫 其五
周行己（宋代）

壶倾烛烬乐事衰，堂上歌声有馀哀，主人谢客客已归。

风荡重阴月还辉，皎皎千里光无亏。
九月九日忆山东兄弟
王维（唐代）

独在异乡为异客，每逢佳节倍思亲。
遥知兄弟登高处，遍插茱萸少一人。
次韵傅安道同陈元功诸公游石狮岩
刘才邵（宋代）

中书英烈气，凛然照人寒。济美世有人，盛德启其原。

幸逢贤别乘，论文得交欢。逸辩倾远海，潮波歘飞奔。

烛理无滞碍，白日破幽昏。谁云前辈远，岂独文采存。

新诗引人目，当食不暇餐。为说游岩乐，飞步恣腾鶱。

却立视万象，森如列庭间。飘然乘风兴，星榆不难攀。

聊复陈大概，彼美难尽言。少年陈将军，奋迹起江村。

共知宰社手，美好岂常贫。深怀恩未报，竭诚奉至尊。

驱兵猎馀寇，烈火焚蜂屯。亦复事招纳，投弓悯穷猿。

坐令归业民，井灶罗丘樊。是日出近郊，旌旗郁幡幡。

同游不知倦，落照横松门。士卒共甘苦，无人讥华元。

老守懒出游，何从涤尘烦。况阻陪归骑，幽寻款禅关。

铃斋但兀坐，有酒空盈樽。常能歌妙句，为激壮士肝。

解劳须痛饮，杯行勿留残。
秋怀和子野 其一
仇远（元代）

霜纨如月胜吴纱，彷佛蟾宫路未赊。涤暑自宜斟瑞露，凭虚谁未乞飞霞。

荒城蔓草生萤火，古濑西风起浪花。梦里仇山归未得，竹篱茅屋趁溪斜。
未试即事杂书率用秋日同文馆为首句
张耒（宋代）

邃馆深鱼钥，华堂静锁闱。
每劳蛩作伴，不与燕同归。
古栋蜗成篆，空墙藓作衣。
寂寥还泛菊，九日莫相违。
送舍弟之鄱阳居
刘长卿（唐代）

鄱阳寄家处，自别掩柴扉。故里人何在，沧波孤客稀。

湖山春草遍，云木夕阳微。南去逢回雁，应怜相背飞。
送吴郎中为宣州推官知泾县
徐铉（宋代）

征虏亭边月，鸡鸣伴客行。可怜何水部，今事谢宣城。

风物聊供赏，班资莫系情。同心不同载，留滞为浮名。
将至严州丘平仲忽舟中见过
曹勋（宋代）

念子别我久，我心尝忡忡。
岂意兰溪船，忽作潇湘逢。
一笑出意表，相对如梦中。
子有亲庭乐，我无尘事笼。
原言云水信，时寄菰蒲风。
玉斗歌
刘翰（宋代）

汉兵咸阳未休舍，楚王长歌到戏下。
项伯夜入张良营，沛公仓皇出城谢。
自言戮力共攻秦，不意入关成此勋。
闭关籍民备他盗，尽封府库待行军。
项庄拔剑项伯起，汉楚兴亡在今尔。
鸿门壮士斩关来，慷慨一卮谁惧死。
君不见秦亡鹿走骊出倾，四方尽起诸侯兵。
龙颜隆准泗上长，天之所授谁能争。
英雄肯落他人手，独遣谋臣谈辩口。
君王间道却归来，满地秋声鸣玉斗。
茅林八景 其六 牛陇春云
庄昶（明代）

野外如膏雨，天边披絮云。眼前春事急，公是耦耕人。
雨中过王安之所居谒以诗寄之
司马光（宋代）

万木含凉雨，驱马有余清。
长冲带短芜，旧潦骈新萍。
高斋彼谁居，雅尚推名卿。
污亭虽地卑，蹑屐未妨行。
野服踞藜床，萧散临前楹。
纂纂枣林繁，欣欣药畹荣。
过门不敢叩，自视惭冠缨。
题李成山水
王安中（宋代）

五日十日一水石，此言虽工盖其迹。请看天地开辟初，岂铸日魂镕月魄。

忽然而成随所遇，纳护风云元满肚。吐为千偈口澜翻，游戏法中同一趣。

李侯落笔风烟气，妙处欲回真宰意。扁舟不动水粘天，落日孤明山若倚。

断猿吟挂清枫林，涧松倒卧犹十寻。白鸥似作终老计，浮云自在年何深。

由来神品完天力，一抺江流吞万碛。寸量尺度但形摹，画史如山尔何得。

贵人费尽千黄金，宝奁玉轴谁敢争。一声常卖落公手，世间得丧谁亏盈。

我生懒率更疏放，只有幼舆岩石相。它时真作画中人，傥辱书来问无恙。
赠萧中立
陈藻（宋代）

相逢知己向非无，木未逢春一样枯。双眼如君今有力，困穷那得到狂夫。
杂咏五首
王安石（宋代）

勋业无成照水羞，黄尘入眼见山愁。
烟中漠漠江南岸，更与家人一少留。
洛阳春吟
邵雍（宋代）

四方景好无如洛，一岁花奇莫若春。
景好花奇精妙处，又能分付与闲人。
送谢任之 其二
王十朋（宋代）

梅溪辟馆子来游，回首如今二十秋。端似韩张互传授，要令编刬绍箕裘。
牡丹
卢钺（宋代）

玉栏四面护花王，一段风流似洛阳。
深院不须驱野鹿，只愁蜂蝶暗偷香。
莱阳二姜先生祠
许迎年（清代）

黄门高节著莱阳，伯仲风裁在抗章。请剑尚方思斩佞，荷戈南国竟投荒。

危言足破狐狸胆，浩气堪增史册光。海涌峰头祠庙在，溪毛特为荐馨香。
六祖传付偈颂 其二 五祖
黄裳（宋代）

无生无种菩提就，非佛非心混沌成。欲说性空何处觅，可怜禅律谩相争。
缘识 其五十七
赵炅（宋代）

一茎枯竹作渔竿，同畏蛟螭坐钓滩。若获得鱼船许大，应想恐悚不心安。
赠阴阳家邓彬叔
曾丰（宋代）

舌本澜翻郭璞书，试今措手验何如。
星辰聚处收玄武，江汉潮何避尾闾。
山水流形开阖后，阴阳受气混沦初。
要参融结玄机破，心眼长教等太虚。
日观葡萄
胡奎（元代）

上人爱书怀素草，人言画好书亦好。临池呼得墨龙归，万颗明珠落秋昊。
次韵六四叔村居即事十二绝
刘子翚（宋代）

闻道清湖别有春，花边玉笋想长身。
怪来几日诗筒少，尽写瑰奇赋洛神。
晓泊桑园
许乃赓（清代）

泊舟临大堤，与客纵遐步。秋草凄以绿，弯环见村路。

瓠叶何幡幡，欲采不可渡。沿堤多桔槔，井汲纷如注。

中有官家田，灌输足征赋。平原景物殊，行人屡回顾。

层波荡余霞，落日片帆住。水鸟背人飞，钩辀响深树。
夜听雁诗
萧子范（南北朝）

天月广庭辉，游雁犯霜飞。连翩辞朔气，嘹泪独南归。

夜长寒复静，灯光暧欲微。凄凄不可听，何况触愁机。
圆通赞
王庭圭（宋代）

太山秋毫两微尘，巨细本无不二门。四方八面开户牖，是中元有不动尊。

如大圆镜万象入，如大海水百谷奔。维摩倒用那罗印，用證初心岂或沦。
早过石羊干
程敏政（明代）

秾绿连村麦气殷，野塘春水更潺潺。桐花似雪明深坞，松骨如潺起半山。

鸟劝惰农飞谷口，犬惊生客噪林间。石羊废垄兼怀古，消得浮生几醉颜。
次韵文学士寄仲南长老四句
赵抃（宋代）

休官休问几人曾，归约林泉有衲僧。况是本来安乐地，曹溪何用见南能。
挽歌诗三首 其三
陆机（魏晋）

重阜何崔嵬，玄庐窜其间。磅礴立四极，穹隆放苍天。

侧听阴沟立，卧观天井悬。圹宵何寥廓，大暮安可晨。

人往有返岁，我行无归年。昔居四民宅，今托万鬼邻。

昔为七尺躯，今成灰与尘。金玉素所佩，鸿毛今不振。

丰肌飨蝼蚁，妍姿永夷泯。寿堂延魑魅，虚无自相宾。

蝼蚁尔何怨，魑魅我何亲。拊心痛荼毒，永叹莫为陈。
临安还游金龙洞志感
赵镇（宋代）

几年岩径违清赏，今日云萝蹑旧踪。
刹阁春阴宜燕雀，天池雷旧起蛟龙。
崖流玉液空莲座，风激筼筜送梵钟。
沿口愁迷去路，樽前聊与话从容。
经人苑
李贺（唐代）

野水泛长澜，宫牙开小蒨.无人柳自春，草渚鸳鸯暖。

晴嘶卧人马，老去悲啼展。今春还不归，塞嘤折翅雁。
送林藏主省亲
释心月（宋代）

有十不归今且归，不愿再见今再见。
古今大道常坦然，各自当门通一线。
齐顷
王十朋（宋代）

敌国行人讵可轻，等闲戏笑祸胎成。胥闾竟日知何语，回首齐郊已被兵。
黄本中书斋为写寄傲窗图
倪瓒（元代）

庭树绿交荫，时鸟语清绵。春竹罗径笋，夏花敷沼莲。

慨然三季罗，契彼羲农前。古井汲修绠，空斋絙素弦。

长歌归去来，悟悦陶公贤。终寻桃源崦，息景穷幽玄。
和袁提刑咏雪
李曾伯（宋代）

剪出瑶英顷刻飞，欠加天女锦云机。
虚皇瑞报调羹信，添得梅花略似肥。
羯鼓
崔道融（唐代）

华清宫里打撩声，供奉丝簧束手听。

寂寞銮舆斜谷里，是谁翻得雨淋铃。
偈颂一百六十首
释宗杲（宋代）

念七念七，全无消息。
背看分明，正观难识。
愁
徐照（宋代）

愁与诗相似，能令须发新。
意清尘不没，道直事多屯。
水石惟宜夏，田桑独致贫。
不除闲懒性，前世必僧身。
和前人韵
辛弃疾（宋代）

池鱼岂足较浮沉，邱貉何曾异古今。
末路长怜鞭马腹，淡交端古炙牛心。
山方高卧云长乱，松本忘言风自吟。
昨日溪南鸡酒社，长卿多病不能临。
渡江云 云川阁坐雨同杜紫纶、华予思作
徐汉倬（清代）

秋心无虚著，登楼送目，衣薄晚天凉。小山丛桂近，瑟瑟西风，隔院度新香。

分笺刻烛，重描写、细腻风光。恰仿佛，置身图画，帘影动潇湘。

家乡。东华梦远，杜曲花新，正莼鲈无恙。莫便道，相如游倦，懒赋长杨。

江南秋色凭君取，更平分、座上清狂。人醉也，雨丝都化愁肠。
捣练子 闺夜
吴琪（清代）

星耿耿，石悠悠。小梦依依鹦鹉洲。菡萏冰河通绣帐，玲珑碧月下金钩。
再游西城
贺铸（宋代）

柳条破眼已堪攀，鹭下城隅水一湾。
後日重来寒食近，杏花林外见青山。
赏海棠三绝
范成大（宋代）

芳春随分到贫家，儿女多情惜岁华。
聊为海棠修故事，去年灯烛去年花。
题卫将军庙
许浑（唐代）

武牢关下护龙旗，挟槊弯弧马上飞。汉业未兴王霸在，

秦军才散鲁连归。坟穿大泽埋金剑，庙枕长溪挂铁衣。

欲奠忠魂何处问，苇花枫叶雨霏霏。
和刘以耕孤筇吟
周霆震（元代）

乱离一饭奔走难，柴门长掩白昼闲。垂堂有戒古所慎，从教世俗嘲痴顽。

羡君廿载吟筇友，高节曾经遮日手。嶙峋但觉霜满怀，错落初疑月穿牖。

颠危必假厚意将，论功掖老殊家乡。化龙缩地托灵物，刻鸠祝饐颁明堂。

晴泥暂屈溪桥去，布袜青鞋寻别墅。诗成缓步藉敲门，飞落梅香残雪处。

平生密物拄媻姗，去如得之珠浦还。结交自是羞少壮，用世要当超险艰。

秋风古驿三叉路，五斗折腰径须赋。百钱留与阮郎看，咫尺康庄宜小住。

何时花柳满前川，邂逅相倚为忘年。提携有地春未晚，试叩酒家坚宿缘。
赠刘吉
张咏（宋代）

摘地有至私，刘生与英气。
学必摘其真，文能取诸类。
叫回尧舜摘，聒破周孔耳。
通塞不我知，要在欢生意。
居危不苟全，凭艰立忠义。
归国有贤名，摘子闻之喜。
倒海塞横流，掀摘建高议。
冒死雪忠臣，谠言警贵侍。
四海多壮夫，望风毛骨起。
如今竟陵城，榷司茶菽利。
鹤情终是孤，仁性困亦至。
劳劳忧众民，咄咄骂贪吏。
方期与叫阍，此实不可弃。
如何不自持，稍负纤人累。
酣歌引酒徒，乱入垂杨市。
狂来拔剑舞，踏破青苔地。
群口咤若寄，我心忧尔碎。
请料高阳徒，何如东山器。
请料酒仙人，何如留侯志。
去矣刘跋江，深心自为计。
春日郊居
林冲之（宋代）

寄庐城郭逐风尘，不信农夫有食贫。世极全无干子姓，臣愚只恐负君亲。

枯桑伐火怜龟觳，野鼠食禾讼谷神。劝汝及春收耒耜，官家子弟欲行春。
闭户
陆游（宋代）

声利能令智者愚，放翁闭户养迂疏。
地炉枯叶夜煨芋，竹笕寒泉晨灌蔬。
徇俗不如翻著袜，爱山只合倒骑驴。
今朝更有欣然处，万里知心一纸书。
夜泊
杨慎（明代）

夜泊中嵓下，扁舟对万峰。一星高岸火，几杵上方钟。

水落滩声急，云低雨意浓。何人吹铁笛，潭下恼鱼龙。
读彦吉羼提斋稿有赋
陈履（明代）

邹君挺南服，艺苑早腾茂。心与梁溪澄，神并惠山秀。

朗照烱玄扃，藻思泄灵窦。腹笥盈珠玑，毫端绚文绣。

猥余岭南子，谫谫诚固陋。多年独瞻向，此日相邂逅。

既欣耦仙侣，复喜共春昼。载酒时过从，试效洪钟叩。

名言捷响答，邃义密鳞辏。忽忽合樗怀，沾沾嗜兰臭。

伊昔吹律人，后身是君否。奚期当末路，乃得遂奇遘。

君情最潇洒，曾不厌狂谬。检点白云编，怡然向余授。

焚香坐披玩，光采生户牖。古色远山碧，清韵寒泉溜。

依稀金石鸣，恍惚丝竹奏。俄惊鸾凤翔，倏骇蛟龙吼。

那论雕虫技，堪誇斲轮手。尔时风雅振，中原富才薮。

彬彬作者流，翩翩骋驰骤。争云驾曹刘，竟谓隶韦柳。

价即连城瑜，享必千金帚。苍素随所珍，雌黄在人口。

上下百馀年，衡鉴竟谁究。惟君卓高踪，迥矣迈夷丑。

鼎立王李间，未判孰先后。岂但称寡俦，便可垂不朽。

宝此胜璠玙，何以报琼玖。愿言挹词波，自把尘臆漱。
春日偕女伴欧琼芝李弱仙邓羽卿过白衣庵 其二
张乔（唐代）

蓦入花关路几丫，浪寻天女访烟霞。相逢便合三稽首，愿向云中学散花。
和曾谹父中秋前六日二诗 其一
王洋（宋代）

怪底暑风浅，明珠照座寒。铺张平地锦，峻激急流滩。

吟讽千篇过，更移一字难。少留明艳句，拂拭菊花间。
状江南。季秋
刘蕃（唐代）

江南季秋天，栗熟大如拳。枫叶红霞举，苍芦白浪川。
题韩运盐竹隐堂绝句三首
陆游（宋代）

尘埃车马日駸駸，谁解从君一散襟？待我清秋有闲日，抱琴来写万龙吟。
减字木兰花（九劝）
沈瀛（宋代）

九巡将止。留读《九歌》章句喜。尽溘埃风。发轫苍梧万里通。

楚歌发酒。读到人生何所寿。试问原何。尔独惺然枉了多。
游洞霄
陆卿（宋代）

名山长表冠东南，一柱屹然天与参。
玉府从来通六六，金扃宁竟锁三三。
千岩深处标驯虎，万乘当时幸秣骖。
抚掌酌泉观舞翠，清忠□咏□高谈。
浣溪沙
吴潜（宋代）

最好荼縻白间黄。消他蜂蝶采花忙。春残红粉厌梳妆。毕卓正思身夜瓮，刘章底用令秋霜。今宵帏枕十分香。
龚半千半亩园
周亮工（清代）

万累已全息，荒园足自怡。棋边今态好，酒外古心危。

妙画殊无意，残书若有思。屑榆亦可饱，努力莫言衰。
送赵雍训武定州
陈炜（宋代）

都门雨初霁，碧草飘初香。故人别我去，执手上河梁。

君本吾乡别，学海驾孤航。沉酣三传奥，落纸烟云苍。

悦如九苞凤，灿灿五彩章。楚人不见信，置在山鸡行。

索莫难自陈，九天屡回翔。何处揽德辉，孔门道弥光。

念昔君未遇，桃李已门墙。我家有同气，几年托芬芳。

深情一斗酒，沃君离别肠。酒尽君当发，仰视云茫茫。

好饱琅玕食，高冈待鸣阳。
蹇驴
张耒（宋代）

骥伏盐车饥不行，疲牛与尔饱平生。
子荆自是佳公子，亦向人前作汝声。
高楼
于武陵（唐代）

远天明月出，照此谁家楼。上有罗衣裳，凉风吹不休。
别雷文学
苏学程（明代）

不堪萧瑟气悲哉，风笛离亭罢酒杯。心折此时杨柳曲，棹经何处水云隈。

相思为报衔鱼鸟，别后愁扳破腊梅。胶漆袛应投末契，天涯白发老相催。
人日重宴大明宫恩赐彩缕人胜应制
苏颋（唐代）

疏龙磴道切昭回，建凤旗门绕帝台。七叶仙蓂依月吐，

千株御柳拂烟开。初年竞贴宜春胜，长命先浮献寿杯。

是日皇灵知窃幸，群心就捧大明来。
宝学连公挽诗二首
李弥逊（宋代）

弱冠论交老更坚，平生风义想前贤。
银峰告政一千里，雁塔联前四十年。
漫许赤心酬雨露，终成白发傲林泉。
酸风送子寒山暮，鸣壑摇松亦泫然。
数拟归省不果睹夕阳有感
劳蓉君（清代）

夕阳红到柳梢头，何处歌传故国愁。归计于今凭尺素，相思劳我辄三秋。

环城空有桃花水，唤渡难登竹叶舟。刚拟回樯逢海警，梦魂常绕面山楼。
和徐思远岁除
王洋（宋代）

节物催人莫自悲，开颜且喜看君诗。
饭抛宿岁因轻弃，酒为迎上故重违。
照镜不收寒鹭影，藏钩新与少年期。
何须真待东风醉，红烛花前且满枝。
偈颂一百二十三首
释祖钦（宋代）

集云一关，似乎等闲。
看时容易，透时即难。
森罗万象，从教侧目，
三世诸佛，迥绝跻攀。
一径古松苔藓斑。
初夏书事
方回（元代）

平生万事鸟飞空，绿鬓苍颜俯仰中。
醉若山颓无旧侣，坐如泥仰有新功。
新成不觉窗移日，心定何烦扇引风。
结网小蛛恣来往，忘机应亦识衰翁。
寄飞卿
鱼玄机（唐代）

阶砌乱蛩鸣，庭柯烟露清。月中邻乐响，楼上远山明。

珍簟凉风著，瑶琴寄恨生。嵇君懒书札，底物慰秋情。
乙丑季夏伤足伏枕历秋未瘳屡荷素园见顾殷殷偶留小酌限作二律同用知秋二字君诗先成依韵和答 其一
杜浚（明代）

吾道危如一木支，谁怜双足数还奇。呻吟转侧今何地，跋扈飞还彼一时。

同调相期金可断，异方多难药难知。留君小饮余先醉，为爱西泠七卷诗。
春日寄钱都使
林逋（宋代）

桃花枝重肉红垂，萱草抽苗抹绿肥。
正语暖莺风细细，著双寒燕雨稀稀。
亭台物景兼飘絮，宅院时情渐夹衣。
指背挟肩行乐事，不甘离索向芳菲。
北窗偶题
陆游（宋代）

尔丛香百合，一架粉长春。
堪笑龟堂老，欢然不记贫。
玉宸观
徐嘉炎（清代）

深山楼阁拥仙官，桧柏苍苍入殿寒。废井但从沙际识，残碑多半雨中看。

炉烟半拂黄金座，云气晴低白玉坛。福地久传人不到，遗踪何处觅真丹。
秋日忆次张弟
郭知虔（宋代）

秋风吹落叶，独客异乡心。
生计怜吾拙，穷愁念汝深。
面经三载隔，老惜二毛侵。
飘泊南飞雁，何时返故林。
寄麦门冬于符公院
梅尧臣（宋代）

佳人种碧草，所爱凌风霜。佳人昔已殁，草色尚苍苍。

陆行载以昔，水行载以航。于今五六年，与我道路长。

思人不忍弃，期植寒冢傍。我嗟复北去，安得毕此丧。

留植精舍中，远挈防根伤。他时京岘下，不比野蒿黄。
送人赴职湘潭
李洞（唐代）

南征虽赴辟，其奈负高科。水合湘潭住，山分越国多。

梅花雪共下，文□□相和。白发陪官宴，红旗影里歌。
次韵李公度
刘从益（金朝）

瓶有储粮鬓有丝，蹉跎岁晚坐书痴。辋川画隐王摩诘，锦里诗穷杜拾遗。

应举尚陪新进士，主文半是旧相知。春闱看决鱼龙阵，未必尖锥胜钝锥。
和广汉见和东字 其二
彭汝砺（宋代）

出处势不齐，譬若西与东。在阴有鸣鹤，渐陆见飞鸿。

禹稷颜回道，下惠伯夷风。故彼孺子者，亦庶与古同。
百丈山六咏 其五 西阁
朱熹（宋代）

借此云窗眠，静夜心独苦。安得枕下泉，去作人间雨。
雨中同周建岐祝奉宇步秦氏园
张维斗（明代）

新水荡行舟，朦胧云树幽。诗吟蜡屐雨，竹响画廊秋。

冷艳墙边发，奇香天际流。园丁何处问，寂寂锁重楼。
和象翁雪 其一
卫宗武（宋代）

欲把青空一色糊，集先维霰作花疏。寸馀凝积常年有，尺许坚牢自昔无。

粉阵成围攒戏蝶，盐车疑覆失前驴。新吟便是有声画，何必鹅溪写作图。
大寒吟
邵雍（宋代）

旧雪未及消，新雪又拥户。
阶前冻银床，檐头冰钟乳。
清日无光辉，烈风正号怒。
人口各有舌，言语不能吐。
洞庭秋月
杨公远（宋代）

月色湖天浸岳城，卢花渺渺白铺汀。
玻瓈万顷清无滓，只有君山一点青。
句
钱惟演（宋代）

疏钟静起军城晚，华表双高水国秋。
鸣梭（自度）
赵汝茪（宋代）

织绡机上度鸣梭。年光容易过。萦萦情绪，似水烟山雾两相和。谩道当时何事，流盼动层波。巫影嵯峨。翠屏牵薜萝。

不须微醉自颜酡。如今难恁么。烛花销艳，但替人、垂泪满铜荷。赋罢西城残梦，犹问夜如何。星耿斜河。候虫声更多。
江城子·下临无地手扪天
张炎（宋代）

下临无地手扪天。上云烟。俯山川。栖止危巢，不隔道林禅。坐处川高风雨隔，全万境，一壶悬。我来直欲挟飞仙。海为田。是何年。如此江声，啸咏白鸥前。老树无根云懵懂，凭寄语、米家船。
次韵宋景纯寄陈去非昆仲
葛胜仲（宋代）

云台献纳愧先贤，端合尘迷簿领閒。政似阳城惟下下，文如祖咏只班班。

著书大似屋中屋，择禄甘从山上山。揣分量材宜置散，敢于造物怨偏悭。
欲雨
彭汝砺（宋代）

车马冒蒸暑，道途伤久晴。云生蜀山静，风度远秋清。

白蚁纷纷斗，鸤鸠在在鸣。微阴知雨意，失意问农耕。
郊庙歌辞。后唐宗庙乐舞辞。应天舞
佚名（唐代）

晋国肇兴，雄图再固。黼黻帝道，金玉王度。

皇天无亲，惟德是辅。载诞英明，永光圣祚。
和慎思未试即事杂书率用秋日同文馆为首句 其二
商倚（宋代）

门深廛市远，幽寂兴何长。径菊晴披艳，窗风晚逗凉。

圣经閒里醉，尘锁梦中忘。更苦年来病，时看肘后方。
再和杨公济梅花十绝
苏轼（宋代）

湖面初惊片片飞，樽前吹折最繁枝。
何人会得春风意，怕见梅黄雨细时。
颂古
释道颜（宋代）

若知天地本同根，终不应来更问人。
却得南泉亲指似，等闲花发梦中春。
醉答乐天
刘禹锡（唐代）

洛城洛城何日归，故人故人今转稀。

莫嗟雪里暂时别，终拟云间相逐飞。
絜斋世丈以西园述怀集苏六十韵诗见示，为赋五古四章 其一
丘逢甲（清代）

群山走沧海，南戒开越门。峨峨观察使，坐镇潮梅循。

驻节古揭阳，一官清而尊。南辖极罗浮，坡仙屐齿存。

谁携洞天石，磊砢开西园。园中何所有？花木环当轩。

自官传舍视，榛莽日翳昏。文明变草昧，公复开其屯。

异石扶使立，奇花植令蕃。春风与夏雨，草木初承恩。

岂惟逮草木，民庶咸欣欣。阴阳气互伏，节候交寒温。

晓视花上露，已作秋霜痕。登高望远海，濛濛遮朝暾。

青山何苍茫，一发连中原。秋心正伊郁，安能寂无言？

自持千古心，远与坡仙论。
闲居初冬作
陆游（宋代）

香碗蒲团又一新，天将闲处著闲身。
东窗换纸明初日，南圃移花及小春。
妇女晨炊动井臼，儿童夜诵聒比邻。
早知闾巷无穷乐，悔不终身一幅巾。
放鹑
梅尧臣（宋代）

兽烹羊猪，鸟烹鸭鸡。
唯鹑不杀，置奴而携。
公坐堂上，见而悲凄。
急令开笯还故栖，其间无力飞不齐。
公只知鱼之洋洋，鹅之鶂鶂。
噫兮噫兮。
感兴
陈航（明代）

灼灼道傍花，依依堤上柳。荣华耀一时，谁人不回首。

颜色信可怜，春风不长久。有酒且自斟，母为叹衰朽。
送吴知府之官雷州
来复（明代）

雷州太守东吴客，儒术传家尚清白。金花束带红锦袍，玉骨巉巉眼双碧。

读书昔在苕溪阳，十年不出芙蓉庄。娱亲堂上宴春色，银丝作脍冰雪香。

丈夫乾时须食禄，有志匡君贫亦足。谁能碌碌困一乡，冷炙残杯媚豪族。

剖符今作炎海游，江风吹上沙棠舟。好山南去六千里，岂无斗酒消离忧。

牵牛花开暗蛮浦，雨后怒泷如瀑布。生黎寨口瘴茅青，百尺黄蛇昼当路。

此邦稍觉风俗殊，地无异产民凋疏。况复兵馀少耕凿，抚字欲待重昭苏。

我歌《折杨柳》，送君莫踟蹰。直度桄榔林，落日吟鹧鸪。

他年考绩应重到，林下相期话幽讨。紫藤无惜赠两枝，我欲看云藉扶老。
中秋对月书怀
袁应文（明代）

离家何许日，四见月光圆。时序忽已易，行人还在船。

冻凝漕岸没，烟暝戍楼悬。却忆诸儿女，灯前语未阑。
湖州歌九十八首 其五十一
汪元量（宋代）

邵伯津头闸未开，山城鼓角不胜哀。
一川霞锦供行客，且掬荷香进酒杯。
八声甘州（送春韵）
刘辰翁（宋代）

看飘飘、万里去东流，道伊去如风。便锦缆危潮，青山御宿，烟雨啼红。愁是明朝酒醒，听著返魂钟。留得春如故，了不关侬。

春亦去人远矣，是别情何薄，归兴何浓。但江南好□，未便到芙蓉。念今夜、初程何处，有何人、垂袖舞行宫。青青柳，留君如此，如此匆匆。
萍乡中秋同圣功对月
王夫之（明代）

白头还作他乡客，不负青天只月明。自笑渔樵非泛宅，聊听鸿月有新声。

晶瓶浸魄一双影，玉镜当心无限情。莫为银蟾增怅恨，孤清直上即瑶京。
客有以赝铜香炉见贶者感而赋诗
李彭（宋代）

巧匠资妙手，斲泥冶金炉。云雷载皤腹，金石砻慢肤。

外质荷润色，中扃嗟厚诬。岩岩金博山，水沉与之俱。

青烟耿朱火，郁窈凝空虚。香色映华觞，喷薄满座隅。

谬当二器间，颜泚意不舒。如闻厌浮伪，此物无赢馀。

勿云识真少，为谋良自疏。
集英殿立侍观进士唱名六首
张镃（宋代）

青衫如草照春塘，争傍龙墀捧敕黄。
功业便从今日去，莫教人道只文章。
句 其一
林安道（宋代）

古甃千龄在，寒泉味最醇。
山门六题寄圣俞 其二 夕阳岩
张献民（宋代）

岩下夕阳烛已然，岩腰斜照光犹射。暮云残霭不能遮，始信仙居无昼夜。
次韵括苍太守黄侍御种竹 其一
张扩（宋代）

先生铁面石为肝，不著繁华眼底看。近学仙翁誇种玉，未多楚客解纫兰。

穿窗月影蛟蛇乱，掠枕秋声风雨寒。谁信孤根会埋没，赋诗新有老方干。
长亭怨慢
周密（宋代）

斋、西安令翁浩堂、郡博士洪恕斋，一时名流星聚，见为奇事。倅斋据龟阜，下瞰万室，外环四山，先子作堂曰啸咏。撮登览要，蜿蜒入后圃。梅清竹癯，亏蔽风月，后俯官河，相望一水，则小蓬莱在焉。老柳高荷，吹凉竟日。诸公载酒论文，清弹豪吹，笔研琴尊之乐，盖无虚日也。余时甚少，执杖屦，供洒扫，诸老绪论殷殷，金石声犹在耳。后十年过之，则径草池萍，怃然葵麦之感，一时交从，水逝云飞，无人识令威矣。徘徊水竹间，怅然久之，因谱白石自制调，以寄前度刘郎之怀云

记千竹、万荷深处。绿净池台，翠凉亭宇。醉墨题香，闲箫横玉尽吟趣。胜流星聚。知几诵、燕台句。零落碧云空，叹转眼、岁华如许。

凝伫。望涓涓一水，梦到隔花窗户。十年旧事，尽消得、庾郎愁赋。燕楼鹤表半飘零，算惟有、盟鸥堪语。谩倚遍河桥，一片凉云吹雨。
次韵佥判俞尚都官寄兄君然中允致政
赵抃（宋代）

勇退如公世少俦，乐天知命富春秋。峨峨去得寒宫桂，泛泛归春雪水舟。

举目烟霞中有趣，无心轩冕外何求。引高应笑朝闺客，白首龙钟未肯休。
秋怀 其四
王元俸（明代）

日下繁香不自持，红泉翠壁薜萝垂。

鹤和云影巢高树，蝉曳残声过别枝。万古风尘供醉咏，一轩秋雨对僧棋。

分明更想残宵梦，暗指遥山学画眉。
奉和门下相公雨中寄裴给事
姚合（唐代）

晓起闲看雨，垂檐自滴阶。风清想林壑，云湿似江淮。

石信浮沤重，泥从积藓埋。气消浓酒力，心助独吟怀。

飒飒通琴韵，萧萧静竹斋。彩毫无限思，念与夕郎乖。
哭郑君瑞长官二首 其一
刘克庄（宋代）

自解铜章后，终身耻折腰。偶然安旧隐，非不恋清朝。

薪水才能给，弓旌未易招。坟山梅似雪，犹足配清标。
送孙教授翔父
释元肇（宋代）

泮宫留不得，廊庙叹才难。远送嫌江碍，深思上阁看。

菊开秋意足，雁到水天寒。德释关民社，何须问改官。